
SONETUL CELUI  ÎNCĂPĂŢÂNAT 
 
eu urc cu spor din orice prăbuşire 
când mă dobori – mai curios mă faci! 
refuz apoteoze cu ieşire: 
pe nenoroc mă caţăr – ca pe-araci! 
 
nu mă opri din catastrofe - Doamne 
simt că trăiesc – când şişul mi-e la gât: 
nu m-au răcit pe mine-atâtea toamne 
deci nu-mi preschimb – cum alţii – gura-n rât! 
 
cu cât asmuţi Tu crivăţul în mine 
cu-atât în pisc orgoliul urlă-astral: 
mă încălzesc la focul de ruine 
 
şi amurgesc doar soare-imperial... 
...o viaţă năduşită mi-a fost crez 
cu cât trudesc la ea – simt că-nviez! 
*** 
 
NU-I BLASFEMIE SĂ RÂVNEŞTI SPRE PISC 
 
nu-i blasfemie să râvneşti spre pisc 
cât ciocârlii sfârâie-n cer la clacă 
şi nici viaţa s-o plăteşti cu risc 
şi nici tăiosul vin de-abis să-ţi placă... 
 
iubind miresme-ţi moleşeşti grădina 
râvnind doar linişti – ruinezi văzduhul: 
pipăie fulger – adorând salina 
să biciui sori – scoţând din teacă Duhul! 
 
pe Crist slăveşti nu tot umflând slănina 
ci dibuind lumina din tăiş: 
serafi nu-ţi vor dansa în nară smirna 
 
decât cu razele tăind pietriş... 
...nu-ţi atârna doar trupu-n terezìe 
când simţi cum Mire stă din cer să vie! 
*** 

